સદીઓથી મહિલાઓને નવાં-નવાં સૌંદર્ય પ્રસાધનોનો પ્રયોગ કરતાં રહેવાનો શોખ છે. કોઈ કોસ્મેટિક્સ શોપમાં જઈ ચડેલી મહિલાને ધ્યાનથી જોશો તો જણાશે કે સૌંદર્ય પ્રસાધનોની પસંદગી કરવી તેમના માટે સૌથી મુશ્કેલ ટાસ્ક છે. બ્યુટી પ્રોડક્ટ્સની પસંદગી કરવામાં મહિલાઓ કલાકોના કલાકો ગાળે છે તેમ છતાં સંતુષ્ટ થતી નથી, કંઈક ભુલાઈ ગયાનો વસવસો રહે જ છે. આજની આધુનિક મહિલાઓ આ બાબતમાં વધુ સભાન છે. સૌંદર્ય પ્રસાધનોની ખરીદીમાં તેઓ અગાઉ કરતાં વધારે ચીવટ રાખતી થઈ છે. ખાસ કરીને ત્વચાની નરમાશ જળવાઈ રહે અને ચહેરો સુંદર પણ દેખાય એવી બ્યુટી અને સ્કિનકેર પ્રોડક્ટ્સને તેઓ પ્રાધાન્ય આપે છે. આ જ કારણે વર્તમાન સમયમાં સૌંદર્ય ઉદ્યોગમાં મલ્ટિપર્પઝ પ્રોડક્ટ્સની માગ અને લોકપ્રિયતા વધી રહી છે.